Það gæti þýtt að Rússabanninu yrði aflétt . Bandarískir og franskir ráðamenn hafa undanfarna daga gefið til kynna að refsiaðgerðum gegn Rússlandi vegna Úkraínudeilunnar verði hætt í sumar . Búast má við að Rússar láti þá af þá gagnaðgerðum , meðal annars gegn Íslandi . Þetta kom fram í hádegisfréttum RÚV . Evópusambandið , Bandaríkin og fleiri ríki , til dæmis Ísland , hafa beitt Rússland refsiaðgerðum undanfarin misseri vegna innlimunar Krímskaga og stuðnings við aðskilnaðarsinna í austurhluta Úkraínu . Rússar hafa meðal annars brugðist við með innflutningsbanni á matvælum frá þessum ríkjum . Íslenskir fiskútflytjendur hafa orðið fyrir verulegu tekjutapi af þessum sökum . Í desember var ákveðið að framlengja refsiaðgerðir gegn Rússum um hálft ár með þeim rökstuðningi að þeir uppfylltu ekki skilmála samkomulags sem undirritað var í Minsk í Hvíta-Rússlandi fyrir um ári um vopnahlé í Úkraínu . Nú virðast hins vegar teikn á lofti um að refsiaðgerðirnar verði ekki framlengdar frekar heldur verði þeim hætt í sumar . John Kerry , utanríkisráðherra Bandaríkjanna , sagði í ræðu á fundi Alþjóðaefnahagsráðsins í Davos í Sviss fyrir helgi að ef allir legðust af heilum hug á eitt um að framfylgja Minsk-samkomulaginu verði hægt að afnema þvinganir á næstu mánuðum . Emmanuel Macron , efnahagsráðherra Frakklands , tók enn dýpra í árinni á fundi í Moskvu í gær þegar hann kvaðst reikna með að í sumar hefðu skilyrði samkomulagsins verið uppfyllt og þá væru forsendur til að hætta refsiaðgerðunum . Þessi ummæli ráðherranna virðast benda til þess að samskipti Vesturlanda og Rússlands um málefni Úkraínu fari batnandi og bjartsýni ríki um að einhvers konar sátt sé í sjónmáli . Verði sú raunin má búast við að Rússar hætti sínum aðgerðum , þar á meðal þeim sem beinast gegn Íslandi , segir í frétt RÚV .